BH ยันไม่มีผู้ป่วยติดเชื้อไวรัสเมอร์สแล้ว เร่งตรวจสอบเจ้าหน้าที่สัมผัสโรคเข้มงวด
BH ร่วงหนัก ณ เวลา 14.46 น. ราคาอยู่ที่ 178.50 บ. ลบ 11.50 บ. หรือ 6.05% สูงสุดที่ 184 บ. ต่ำสุดที่ 176.50 บ. มูลค่าซื้อขายที่ 528.68 ลบ. โดยปัจจัยที่ส่งผลให้ราคาหุ้นมีการปรับตัวลงแรง คาดว่ามาจากประเด็นที่มีผู้ป่วยจากไวรัสเมอร์สรายแรกเข้ารักษาตัวที่รพ. ขณะที่วันนี้บริษัทยืนยันว่าไม่มีผู้ป่วยติดเชื้อโรคไวรัสเมอร์สแล้ว เร่งตรวจเข้มเจ้าหน้าที่ที่สัมผัสโรค
19 มิ.ย. 2558

ผู้สื่อข่าวรายงานว่า ราคาหุ้นบริษัท โรงพยาบาลบำรุงราษฎร์ จำกัด (มหาชน) หรือ BH ณ เวลา 14.46น. ราคาอยู่ที่ 178.50 บาท ลบ 11.50 บาท หรือ 6.05% สูงสุดที่ 184 บาท ต่ำสุดที่ 176.50 บาท มูลค่าซื้อขายที่ 528.68 ล้านบาท ขณะที่ดัชนีตลาดหุ้นไทยโดยรวมลบ 0.98%
 
โดยปัจจัยที่ส่งผลให้ราคาหุ้นมีการปรับตัวลงแรง คาดว่ามาจากประเด็นที่มีผู้ป่วยจากไวรัสเมอร์สรายแรกเข้ารักษาตัวที่โรงพยาบาลบำรุงราษฎร์
ขณะที่ วันนี้ (19 มิ.ย.) บริษัทยืนยันว่าขณะนี้ไม่มีผู้ป่วยติดเชื้อโรคไวรัสเมอร์สและไม่มีผู้อยู่ในข่ายต้องสงสัยติดเชื้อดังกล่าวอยู่ในโรงพยาบาล หลังจากส่งตัวผู้ป่วยจากไวรัสเมอร์สรายแรก ซึ่งเป็นชาวต่างชาติต่อไปยังโรงพยาบาลบำราศนราดูร
โดยผู้ป่วยชาวต่างชาติรายดังกล่าวเข้ามารับการรักษาด้วยอาการหอบเหนื่อยกับทางโรงพยาบาลตั้งแต่วันที่ 15 มิ.ย.58 ซึ่งเป็นผู้ป่วยต้องสงสัยว่ามีความเสี่ยงจะติดเชื้อไวรัสเมอร์ส เนื่องจากมาจากประเทศกลุ่มเสี่ยง จึงได้แยกตัวไว้ในห้องแยกความดันโลหิต จนกระทั่งได้รับการยืนยันจากผลการตรวจเชื้อ และได้ส่งตัวไปยังโรงพยาบาลบำราศนราดูรตั้งแต่เช้ามืดของวันที่ 18 มิ.ย.58
ขณะที่ทางโรงพยาบาลได้ตรวจอาการเจ้าหน้าที่แพทย์ พยาบาล และบุคลากรทางการแพทย์ทั้งหมดที่ได้สัมผัสกับผู้ป่วยรายดังกล่าว โดยอนุญาตให้หยุดงานชั่วคราวและเข้ามาเฝ้าระวังอาการภายในโรงพยาบาลจำนวน 58 คน ซึ่งกลุ่มต่างๆ ที่มากกว่ามาตรฐานความปลอดภัยด้านสาธารณสุข โดยเป็นเจ้าหน้าที่ได้สัมผัสผู้ป่วยในหลายระดับ และมีความเสี่ยงไม่เท่ากัน แต่จนถึงขณะนี้ยังไม่พบผู้ติดเชื้อแต่อย่างใด
ทั้งนี้ BH ระบุว่าคนไข้ชาวต่างชาติที่เข้ามารับการรักษามีสัดส่วนเป็นชาวตะวันออกกลางราว 20%